মূলত সরকার ভোক্তার স্বার্থ বিবেচনায় নিয়ে যেকোনো পণ্য আমদানি কিংবা রফতানি করে থাকে। কিন্তু সরকার অনেক সময়েই ভোক্তার স্বার্থ বিবেচনায় না নিয়ে দেশীয়ভাবে পণ্য উৎপাদন বাড়ালেও, আবার সেই পণ্য আমদানির আদেশ দিয়ে থাকে; ফলে উৎপাদকের স্বার্থ ক্ষুণ্ন হয়। মূলত এ বিষয়গুলোকে বিবেচনায় নিতে হবে, যেন উৎপাদকের স্বার্থ কোনোভাবেই ক্ষুণ্ন না হয়। মোদ্দা কথা, সরকারকে উৎপাদন, সংরক্ষণ ও বিপণনের ক্ষেত্রে সমন্বিত কর্মপরিকল্পনা গ্রহণ করে তা বাস্তবায়ন করতে হবে। তা না হলে একদিকে যেমন ভোক্তার স্বার্থরক্ষা করা সম্ভব হবে না, অন্যদিকে গুটিকয়েক আমদানিকারকের স্বার্থই রক্ষা হবে। আমরা মনে করি, গুটিকয়েক আমদানিকারকের স্বার্থরক্ষার বদলে বৃহৎ জনগোষ্ঠীর স্বার্থরক্ষায় সরকার সঠিক ও উপযুক্ত পদক্ষেপ গ্রহণ করবে। তা না হলে দেশীয় উৎপাদন ব্যাহত হবে এবং বাড়তি খাদ্যশস্য আমদানি করেও সঙ্কট মোকাবেলা করা অনেকাংশেই কঠিন হবে।